กลต.ออกเกณฑ์ผู้ขายหลักทรัพย์แจกคู่มือผู้ลงทุน
ก.ล.ต.ระบุให้ผู้ออกและเสนอขายหลักทรัพย์ทุกประเภทต้องแจก Fact Sheet ตามรูปแบบที่กำหนดให้แก่ผู้ลงทุนเข้าใจง่ายในการเข้าลงทุน
30 ต.ค. 2565

ก.ล.ต.ระบุให้ผู้ออกและเสนอขายหลักทรัพย์ทุกประเภทต้องแจก Fact Sheet ตามรูปแบบที่กำหนดให้แก่ผู้ลงทุนเข้าใจง่ายในการเข้าลงทุน
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการกำกับตลาดทุนเห็นชอบกำหนดให้ผู้เสนอขายหลักทรัพย์ทุกประเภทที่เสนอขายให้แก่ผู้ลงทุนในวงกว้าง (Public Offering) ต้องจัดทำสรุปข้อมูลสำคัญ (Fact Sheet) ที่ระบุลักษณะพิเศษและความเสี่ยงของหลักทรัพย์ด้วยถ้อยคำที่กระชับ เข้าใจง่าย ตามรูปแบบที่ ก.ล.ต.กำหนด และให้ Fact Sheet เป็นส่วนหนึ่งของแบบแสดงรายการข้อมูล (แบบ Filing) และหนังสือชี้ชวน ซึ่งมีผลให้ผู้ออกหลักทรัพย์ต้องรับผิดชอบต่อข้อมูลที่เปิดเผยใน Fact Sheet ดังกล่าว
“Fact Sheet จะระบุถึงลักษณะของหลักทรัพย์ โดยเฉพาะอย่างยิ่งลักษณะพิเศษและความเสี่ยงของหลักทรัพย์นั้น โดยแยกแยะและระบุรายละเอียดของความเสี่ยงอย่างชัดเจน ใช้ภาษาที่กระชับและเข้าใจง่าย ซึ่งจะช่วยให้ผู้ลงทุนสามารถเข้าถึงแหล่งข้อมูลและศึกษาข้อมูลได้อย่างมีประสิทธิภาพจนมีความรู้ความเข้าใจก่อนที่จะตัดสินใจลงทุน” นายวรพล กล่าว
นายวรพล กล่าวว่า ก.ล.ต.มีภารกิจในการคุ้มครองผู้ลงทุนพร้อมไปกับการเอื้ออำนวยการระดมทุนของภาคธุรกิจและการพัฒนาตราสารการเงิน และแจก Fact Sheet เป็นมาตรการหนึ่งในหลายมาตรการที่ ก.ล.ต.จะออกมาอย่างต่อเนื่องเพื่อให้ผู้ออกและเสนอขายหลักทรัพย์สามารถออกหลักทรัพย์ที่มีความซับซ้อนได้และไม่เป็นการจำกัดพัฒนาการทางด้านนวัตกรรมของตราสารทางการเงินและการลงทุนในตลาดทุน